जयपुर। परिवहन विभाग ने लोगों की सुविधा के लिए डीलरों का अधिकार क्षेत्र अब नगर निगम क्षेत्र कर दिया है। अब किसी भी आरटीओ क्षेत्र के लोग शहर के किसी भी डीलर से वाहन का रजिस्ट्रेशन करा सकेंगे। परिवहन आयुक्त ओ.पी. यादव ने बताया कि डीलर उसे वही सीरीज का नंबर दे सकेंगे, जो उन्हें विभाग की ओर से अलॉट है।
इससे पहले डीलर आरटीओ नार्थ के क्षेत्राधिकार के लोगों के वाहनों का रजिस्ट्रेशन नहीं कर रहे थे। इससे लोगों को परेशानी हो रही थी। व्यक्ति आरटीओ नॉर्थ के क्षेत्राधिकार का है और आरटीओ साउथ के क्षेत्राधिकार वाले डीलर से वाहन खरीदता है तो उसे आरजे-14 की सीरीज और व्यक्ति अगर आरटीओ साउथ के क्षेत्राधिकार है और वह आरटीओ नॉर्थ के क्षेत्राधिकार वाले डीलर से वाहन खरीदता है तो उसे आरजे-45 की सीरीज का नंबर मिलेगा।
वाहन का रिकॉर्ड भी उसी संबंधित सीरीज वाले ऑफिस में रहेगा। वाहन क्रेता भविष्य में कभी वाहन बेचता है तो उसे उसी सीरीज के ऑफिस में वाहन स्थानांतरण के लिए प्रार्थना पत्र लगाना होगा। किसी व्यक्ति को अगर पसंद के नंबर लेने होंगे तो उसे संबंधित आरटीओ ऑफिस में आवेदन करना होगा, चाहे उसने वाहन किसी भी डीलर से खरीदा हो।
भारी वाहनों का नहीं हो रहा रजिस्ट्रेशन
आरटीओ नॉर्थ के क्षेत्राधिकार में आने वाले भारी वाहन मालिकों के ऑफिस नो-एंट्री मे होने के कारण रजिस्ट्रेशन कराने में परेशानी हो रही है। वर्तमान में दोनों आरटीओ ऑफिस में प्रतिदिन 20 से 22 भारी वाहनों का रजिस्ट्रेशन हो रहा है। इन वाहनों का रजिस्ट्रेशन एक जगह जगतपुरा आरटीओ ऑफिस में भी हो सकता है। यहां पर 24 घंटे भारी वाहनों की एंट्री रहती है। दिल्ली में भी भारी और यात्री वाहनों का रजिस्ट्रेशन एक ही जगह होता है।
hin_Deva hin_Deva hin_Deva hin_Deva hin_Deva